**ข่าวประชาสัมพันธ์**

**การประกวดออกแบบตราสัญลักษณ์ตลาดในความส่งเสริมของกรมการค้าภายใน**

**กรมการค้าภายใน จัดประกวดออกแบบ Logo มุ่งสื่อภาพลักษณ์ พร้อมประชาสัมพันธ์ตลาดกลางสินค้าเกษตรและตลาดสดในความส่งเสริมของกรมการค้าภายใน เพื่อสร้างการรับรู้และจดจำได้ง่ายขึ้น รวมถึงสะท้อนถึงภารกิจของกระทรวงพาณิชย์ในฐานะองค์กรภาครัฐที่ให้ความสำคัญในการพัฒนาคุณภาพและมาตรฐานสินค้าของตลาด ลุ้นรับรางวัลรวม 200,000 บาท พร้อมโล่และใบประกาศเกียรติคุณ**

เชิญผู้มีไอเดียร่วมกันออกแบบ Logo เพื่อประชาสัมพันธ์ตลาดกลางและตลาดสดในความส่งเสริมของกรมการค้าภายใน สร้างการรับรู้ให้เข้าถึงประชาชนมากขึ้นผ่านไอเดียสร้างสรรค์ที่ทันสมัย ชัดเจน มีเอกลักษณ์ สวยงาม จดจำง่าย ออกแบบขึ้นมาใหม่ ไม่คัดลอกหรือดัดแปลงจากที่ใด โดยรางวัลการออกแบบ Logo ทั้งตลาดกลางและตลาดสด ผู้ชนะเลิศจะได้รับเงินรางวัล 50,000 บาท ส่วนรางวัลรองชนะเลิศ 30,000 บาท และรางวัลชมเชย 10,000 บาท พร้อมโล่และใบประกาศเกียรติคุณ

สำหรับเงื่อนไขของผู้ส่งผลงานเข้าประกวดจะต้องออกแบบ Logo เป็นภาพสีลงกระดาษ A4 หรือขนาด 21 x 29.5 เซนติเมตร ปิดผนึกบนกระดาษแข็งขนาด 30 x 40 เซนติเมตร มีความชัดเจนทั้งสีและลายเส้น ด้านหลังผลงานให้ติดคำอธิบายแนวคิดของตัวชิ้นงาน พร้อมชื่อ นามสกุล ที่อยู่ และเบอร์โทรศัพท์ของผู้ส่งผลงานเข้าประกวด พร้อมทั้งส่งแผ่น CD , DVD หรือ แฟลชไดร์ฟ ประกอบด้วยไฟล์ต้นฉบับ ความละเอียดภาพไม่น้อยกว่า 300 dpi เป็นไฟล์ครบทุกนามสกุล เช่น ไฟล์นามสกุล .AI, .JPG, .PNG, .PDF พร้อมติดชื่อ นามสกุล บนแผ่น CD , DVD หรือแฟลชไดร์ฟ รวมถึงกรอกใบสมัครและแนบสำเนาบัตรประชาชนพร้อมเซ็นรับรองสำเนาถูกต้อง มาพร้อมผลงาน

ผู้ส่งผลงานเข้าประกวดสามารถส่งผลงานได้ประเภทละไม่เกิน 3 แบบ และสามารถรับรางวัลได้ ประเภทละ 1 รางวัล กำหนดระยะเวลาส่งผลงานเข้าประกวด ระหว่างวันที่ 2 มกราคม – 31 มีนาคม 2561 สำหรับผู้ที่ส่งผลงานเข้าประกวดทางไปรษณีย์ จะถือวันที่ประทับตราส่งไปรษณีย์เป็นเกณฑ์ โดยผู้สมัครสามารถส่งผลงานด้วยตนเองได้ที่ กองส่งเสริมและบริหารระบบตลาด กรมการค้าภายใน กระทรวงพาณิชย์ อำเภอเมือง จังหวัดนนทบุรี ในวันเวลาราชการ หรือส่งไปรษณีย์มาที่ กองส่งเสริมและบริหารระบบตลาด กรมการค้าภายใน กระทรวงพาณิชย์ เลขที่ 563 ถนนนนทบุรี ตำบลบางกระสอ อำเภอเมือง จังหวัดนนทบุรี 11000 จะประกาศผลผู้ชนะการประกวด ภายในวันที่ 11 พฤษภาคม 2561 ณ กรมการค้าภายใน กระทรวงพาณิชย์ ถนนนนทบุรี ตำบลบางกระสอ อำเภอเมือง จังหวัดนนทบุรี และผ่านเว็บไซต์ www.dit.go.th และ <http://centermarket.dit.go.th> สอบถามรายละเอียดเพิ่มเติมได้ที่หมายเลขโทรศัพท์ 0-2507-5899 ในวันและเวลาราชการ หรือดูรายละเอียดเพิ่มเติมที่ <http://centermarket.dit.go.th>

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*